Dubbel-oorwinning vir Comrades-vrouewennerCaroline Wostmann hardloop oor die wenstreep. Foto: Twitter Wostmann is ook hierdie jaar se Two Oceans-marathon-kampioen en het Sondag die eerste Suid-Afrikaner geword om die Comrades-vrouewedloop te wen sedert Rae Bisschoff in 1998 daarin geslaag het. Wostmann het soos blits die wedloop voltooi in ŉ tyd van 6:12:20, ongeveer drie minute langer as Elena Nurgalieva se rekordtyd van 2006. Die tweedeplek het ook aan ŉ plaaslike atleet gegaan – Charne Bosman het net meer as 20 minute ná Wostmann oor die wenstreep gehardloop. “Dit is ŉ onbeskryflike gevoel; dit is net ongelooflik,” het Wostmann ná die wedloop gesê voordat sy haar eersteplek aan ŉ spanmaat opgedra het wat onlangs met kanker gediagnoseer is. “Daar was ŉ bietjie druk. Two Oceans was amper ŉ ongeluk, maar Comrades was die een wat ek so graag wou wen.” Sy het bygevoeg haar lyf het die laaste 20 km gesukkel, maar deur geestelike krag en taktiese stap teen sommige bulte uit, was sy in staat om die wedloop te oorheers. “Ek dink enigiemand wat die einde van hierdie wedloop haal moet ongelooflike geesteskrag hê,” het sy gesê. Sy het gesê sy sal beslis volgende jaar terug wees. “Ek begin nou eers.” Sport24